
א. רקע: מצות האב והבן במילה
1. קידושין, דף כ"ט: "תנו רבנן: האב חייב בבנו למולו, ולפדותו, וללמדו תורה, ולהשיאו אשה, וללמדו אומנות ... למולו - מנלן? דכתיב: "וימל אברהם את יצחק בנו" ". 
2. תוספות רי"ד, שם: "האב, שציוהו הבורא להתעסק במילת בנו - העסק ההוא אין לו זמן, שבין ביום ובין בלילה יטרח ויכין צרכי מילת בנו". 
3. רמב"ם מילה, א' א': "ומצוה על האב למול את בנו". 
4. כלי חמדה, פרשת לך לך: "ונפקא מינא לדינא, לר' יהודה דסומא פטור מן המצוות, מי שנולד לו בן סומא אם יש חיוב על האב למולו; דאי נימא דכל זמן שהוא קטן אין הוא בכלל המצוה, ורק מצותו של האב היא ואינה תליא כלל בחיובא דבן, אם כן פשיטא דהאב חייב למולו. אמנם, אי נימא דהיא מצות הבן שעל האב, פטור האב למולו כיון דהבן הוא סומא, ופטור מן המצוות".

ב. מצות האב והבן בפדיון
5. בכורות, דף מ"ט: "הוא לפדות ובנו לפדות - הוא קודם לבנו, רבי יהודה אומר: בנו קודמו, שמצותו - על אביו, ומצות בנו – עליו".
6. רמב"ם ביכורים ושאר מתנות כהונה שבגבולין, י"א א', ג': "מצות עשה לפדות כל איש מישראל בנו שהוא בכור לאמו הישראלית ... היה הוא לפדות ובנו לפדות יפדה עצמו תחלה ואח"כ בנו, ואם אין לו אלא כדי פדיון אחד יפדה עצמו".
7. ספר החינוך, שצ"ב: "שמצוה על כל איש מישראל שיפדה מן הכהן בנו שהוא בכור לאמו הישראלית".
8. מנחת חינוך, שם: "ואם לא פדאו האב בין במזיד בין בשוגג או באונס חייב הבכור לפדות עצמו כשיגדיל דהמצוה הוא הן על האב והן על עצמו. ואם לא פדאו האב עד שהגדיל מ"מ לא פקע המצוה מעל האב והאב מחויב במצוה זו אך דעליו מוטל ג"כ אבל המצו' לא נפקע מהאב ... ובפסוק כתיב בכור בניך וכו' וגדול ג"כ בכלל בן וגם בדף כ"ט סובר ר"י הוא לפדות ובנו לפדות בנו קודמו שזה מצותו על אביו וכו' מבואר אף דהוא גדול מ"מ מצותו על אביו ובזה לא פליג הת"ק רק ס"ל דמצוה דגופו עדיף ע"ש".
9. שולחן ערוך ורמ"א יורה דעה, ש"ה ט"ו: "עבר האב ולא פדה את בנו, כשיגדיל חייב לפדות עצמו.  (ויש מי שכתב דכותבין לו על טס של כסף שאינו נפדה ותולין לו בצוארו, כדי שידע לפדות עצמו כשיגדיל) (מהרי"ל). היה הוא לפדות ובנו לפדות, יפדה עצמו תחלה ואח"כ יפדה את בנו. ואם אין לו אלא כדי פדיון אחד, יפדה עצמו". 
10. פתחי תשובה שם, ס"ק כ"ה: כשיגדיל חייב עיין בת' זכרון יוסף חי"ד סוס"י כ"ו שכתב דהיינו שיהיה בן י"ג שנה דוקא דאע"ג שחייב בכל המצות מדרבנן משהגיע לחינוך היינו דוקא במצות שיכול לקיימן גם אחר שיגדיל משא"כ במצוה זו דפדיון שאם יקיימנה עכשיו לא יכול לקיימה שוב כשיגדיל ע"ש וכעין סברא זו כתב המזרחי סוף פרשה לך לך בטעם הדבר לא מל אאע"ה א"ע קודם שנצטוה ע"ש".

ג. מחלוקת הרמב"ם והריב"ש בעניין הברכה
11. רמב"ם ביכורים, י"א ה': "הפודה את בנו מברך אשר קדשנו במצותיו וצונו על פדיון הבן, וחוזר ומברך שהחיינו, ואח"כ נותן הפדיון לכהן. ואם פדה עצמו מברך לפדות הבכור ומברך שהחיינו".
12. שו"ת הריב"ש, קל"א: "עוד שאלת לתקן לך מטבע ברכה לבכור הפודה את עצמו, גם לאב הפודה את בנו הבכור. כי מצאת להרמב"ם ז"ל (בהלכות מתנות כהונה פי"א) הפודה את בנו מברך על פדיון הבן, והפודה את עצמו מברך לפדות את הבכור. ותמהת על הרמב"ם ז"ל למה מברך בעל, כיון דמצות פדיון הבן עיקרה על האב רמיא אלא דמדיוקא דתפדה תפדה ילפינן פודה את עצמו אבל ע"י שליח או ע"י ב"ד לית לן ... ונראה הטעם לפי שאינה דומה לאותן המצות שהם בלמ"ד כגון ציצית ותפלין וסוכה לפי שזו נעשית בסיוע הכהן שמקבל הפדיון ולפי זה אף פודה עצמו מברך בעל. וכן היא בעל, אף בפודה עצמו, בס' המצות מקוצ"י, וכן בספר יו"ד (בסי' ש"ה). אלא שבפודה עצמו אמרו על פדיון הבכור שאין לומר הבן שאינו פודה בנו. ולדעת הר"ם ז"ל בנסח הברכה שבאב הפודה אומר בעל ובפודה עצמו אומר בלמ"ד, אפשר לתת טעם לפי שבאב אפשר להעשות מצוה זו על יד הבן כשיגדל וכשיגדל אז אי אפשר לעשותה אלא על ידי עצמו. וגם שאם היה לו לפדות עצמו ובנו קיי"ל (קדושין כט) דהוא קודם לבנו דאלמא עקר המצוה בעצמו אלא שבקטנותו אי אפשר". 
13. שולחן ערוך ורמ"א יורה דעה, ש"ה י': "בשעה שנותן הפדיון לכהן מברך: אקב"ו על פדיון הבן, וחוזר ומברך: שהחיינו, ואח"כ נותן הפדיון לכהן, ואם פודה עצמו, מברך: אשר קדשנו במצותיו וצונו לפדות הבכור, ומברך: שהחיינו (רמב"ם שם ד"ה). הגה: וי"א דאף הפודה עצמו מברך: על פדיון הבכור, וכן נוהגין (טור וריב"ש סי' קל"א)".

ד. פידיון על ידי שליח, ופידיון בכור יתום ח"ו
14. הגהת הרמ"א, שם: "ואין האב יכול לפדות על ידי שליח. וגם אין ב"ד פודין אותו בלא האב (ריב"ש סי' קל"א)".
15. ש"ך שם, ס"ק י"א: "ואין האב יכול לפדות ע"י שליח - זה תמוה דהא קי"ל בכל התורה שלוחו של אדם כמותו, וכן מבואר בדברי הר"ן פ' כל שעה דיכול לפדות ע"י שליח ... ואף הריב"ש לא קאמר אלא דלא מצינו שום חיוב מה"ת על אדם אחר שיעשה עצמו שליח במקום האב לפדותו, אם אין האב רוצה לפדותו או אם מת האב, ואפי' ב"ד אינם מחויבים מה"ת לעשות עצמם שלוחים במקום האב לפדותו; אבל ודאי שהאב יכול לפדות ע"י שליח וכן הב"ד יכולים לפדותו בלא האב אם עבר האב ולא פדאו או אם מת האב קודם שנפדה וכל שכן שאבי אביו יכול לפדותו ... ובספר מעדני מלך כתב דאין הב"ד יכולים לפדותו כשמת האב כשהוא קטן, דכל עוד שהוא קטן אינו בר חיובא. ואין דבריו מוכרחים".
16. ט"ז שם, ס"ק י"א (באריכות רבה, והשיג עליו בנקודות הכסף): "והנה כי נכון הדבר לכל מורה לחפש בדעתו בגמ' ופוסקים אחר עיקרא דמלתא, על כן אמרתי בזה אשר לא אשא פני איש. והנלע"ד אחר העיון הזכיר בזה דמה שפסק שיכול האב לפדות ע"י שליח - יפה כתב ... ומה שפסק שב"ד יכולים לפדות הבכור כשמת אביו ולזכות להכהן הממון של הפדיון - לא נראה לי".
17. שו"ת יביע אומר, יורה דעה ח' ל"א: "אדר תשל"ד. "הושיענו כי אליך עינינו" לפ"ק. נשאלתי אודות חייל צה"ל שנהרג במלחמת יום הכפורים בשנת תשל"ד, והניח אשתו מעוברת, ואח"כ ילדה בן בכור, האם רשאים בית דין לפדותו בברכה מדין זכין לו לאדם שלא בפניו. הרמ"א בהגה יו"ד (סי' שה ס"י) כתב, "ואין האב יכול לפדות את בנו ע"י שליח, וגם בית דין אין פודים אותו בלי האב". ומקורו בשו"ת הריב"ש (סי' קלא) בדברי הרב השואל שם ...  והגאון בעל באר שבע בספרו צדה לדרך (פרשת בא) בד"ה וכל בכור בני אפדה, הביא דברי הרמ"א, והוסיף, וכן כתב מורי הגאון מהר"ם יפה בעל הלבושים, שצריך האב בעצמו לפדות את בנו הבכור, ולא על ידי שליח, ואפי' בית דין אינם יכולים לפדותו בלא האב, אלא אם לא פדאו האב צריך הבן הבכור בעצמו לפדות את עצמו. ומוכח דס"ל שאם לא פדאו האב צריכים להמתין עד שיגדיל, ואז הוא בעצמו צריך לפדות את עצמו. ותימה שהרי בנזיר (יב ב) איתא, שמצינו בכל התורה כולה ששלוחו של אדם כמותו, וכ' הרא"ש שם, דהיינו כדילפינן בר"פ האיש מקדש מקראי בגירושין וקידושין ותרומה וקדשים. ע"ש. וא"כ ה"ה בפדיון הבן, וכ"כ הר"ן פ"ק דפסחים (ז ב) גבי על ביעור חמץ, וז"ל, ויש מצוה אחרת שאע"פ שמוטלת עליו אפשר להפטר ממנה ע"י אחר, כגון ביעור חמץ ומילה ופדיון הבן וכו'. הא קמן להדיא שהר"ן משוה פדיון הבן לביעור חמץ ומילה, שאפשר לעשותם ע"י שליח. ואין ספק שאילו ראו הרמ"א והלבוש דברי הגמרא ודברי הר"ן הנ"ל היו חוזרים בהם. ומעתה י"ל שגם בית דין יכולים לפדות הבן הבכור אם מת האב, או אם אין האב רוצה לפדותו ...  והש"ך הביא להלכה דברי הרב צדה לדרך, וכן בנקודות הכסף האריך לדחות דברי הט"ז, ולקיים דברי הרב צדה לדרך ... 
המורם מכל האמור שהעיקר להלכה ולמעשה כהסכמת גאוני ירושלים וסיעתם, שאין לבית דין לפדות יתום בכור שאין לו אב, ולא הוי בכלל זכין לאדם שלא בפניו, דניחא ליה טפי לקיים מצות הפדיון בעצמו כשיגדיל, ולכן יש לתלות על צוארו טס של כסף שחקוק בו: "בכור שאינו פדוי", וכמ"ש הרמ"א בהגה (סעיף טו), וכשיגדל ויהיה בר מצוה יפדה את עצמו ויברך על פדיון הבכור. ואם אין לו ממון לפדות את עצמו, מצוה לזכות לו חמשה סלעים שיוכל לקיים המצוה בעצמו. ואם נפדה ע"י אחרים בעודו קטן, יחזור ויפדה את עצמו כשיגדל ויהיה בר מצוה, אבל לא יברך על הפדיון, שאין ברכות מעכבות, וספק ברכות להקל. והנלע"ד כתבתי".
18. שו"ת דברי יציב, יורה דעה קצ"ט: "ע"ד השאלה בילד בכור שנמסר ע"י הוריו לאפוטרופוס עו"ד, אם המאמץ אותו רשאי לפדותו ... הרמ"א בסעיף י', ואין האב יכול לפדות ע"י שליח וגם אין ב"ד פודין אותו בלא האב. ובט"ז ס"ק י"א, שהוא תמוה דהא מצינו בכל התורה כולה שלוחו של אדם כמותו, ושמצא שכבר נתעורר בזה בצדה לדרך ... ובש"ך ס"ק י"א, ג"כ השיג על הרמ"א והביא דברי הצדה לדרך ... ובנ"ד שהאב חי יש להסתפק אם בכה"ג יכולים ב"ד או אחר לפדותו. ומצאתי בשו"ת אמרי יושר ח"א סי' קפ"ו שנשאל ע"ד מעוברת שנתגרשה והבעל מסרב לפדותו אם יכול אחר לפדותו, ומסיק שם להלכה שיפדנו אחר ברשות ב"ד ... תבנא לדינא, נראה שראוי שיפדנו זה המאמץ אותו ויתן את החמשה סלעים לכהן עבור מי שזכות היא לו, וזה עדיף טפי מלהמתין עד שיגיע למצוות כי שמא יעלימו הוריו המאמצים ממנו את זהותו האמיתית, וגם יש לחוש שהאב לא יפדנו לעולם כי לפי קוצר הדעת בזמנינו חושבים ההורים שילד שנמסר לאימוץ אינו שייך יותר להם. אולם יעשה הפדיון בלא ברכה, כי שמא אינו פטר רחם שהפילה אמו לפני שילדה אותו, או שמא אחד מההורים כהן או לוי. ויכול להניח לפניו פרי חדש ויברך שהחיינו. וליתר שאת לחוש לדעת הרמ"א אמרתי שילבישו לקטן כעין קמיע שיפתחנו בהגיעו למצוות, ושם ירשמו שמספק ראוי לפדותו שנית בלא ברכה, ובזה יצאנו מידי כל ספק לרוב הפוסקים. והנוסח לפדיון: זה הבן בכור הוא פטר רחם לאמו והקב"ה צוה לפדותו שנאמר ופדויו מבן חודש תפדה בערכך כסף חמשת שקלים בשקל הקודש עשרים גרה הוא, ונאמר קדש לי כל בכור פטר כל רחם בבני ישראל באדם ובבהמה לי הוא, ואני נותן חמשת סלעים לפדיונו עבור מי שזכות הוא לו זה הפדיון. ויניח לפניו פרי חדש ויברך שהחיינו וכנ"ל".
